P8_TA(2018)0202

Globalna zabrana ispitivanja na životinjama u kozmetičke svrhe

Rezolucija Europskog parlamenta od 3. svibnja 2018. o globalnoj zabrani ispitivanja na životinjama u kozmetičke svrhe (2017/2922(RSP))

(2020/C 41/08)

Europski parlament,

— uzimajući u obzir Uredbu (EZ) br. 1223/2009 Europskog parlamenta i Vijeća od 30. studenoga 2009. o kozmetičkim proizvodima (1) (Uredba o kozmetičkim proizvodima),

— uzimajući u obzir članak 13. Ugovora o funkcioniranju Europske unije (UFEU),

— uzimajući u obzir Komunikaciju Komisije od 11. ožujka 2013. o ispitivanjima na životinjama i zabrani stavljanja na tržište te trenutačnom stanju u odnosu na alternativne metode u području kozmetičke industrije (COM(2013)0135),

— uzimajući u obzir izvješće Komisije od 19. rujna 2016. o razvoju, potvrđivanju i pravnom prihvaćanju alternativnih metoda umjesto ispitivanja na životinjama u području kozmetičke industrije (2013. –2015.) (COM(2016)0599),

— uzimajući u obzir Komunikaciju Komisije od 3. lipnja 2015. o europskoj građanskoj inicijativi „Ne vivisekciji”(C(2015)3773),

— uzimajući u obzir presudu Suda Europske unije od 21. rujna 2016. u predmetu C-592/14 (2),

— uzimajući u obzir Posebno istraživanje Eurobarometra br. 442 iz ožujka 2016. pod naslovom „Stavovi Europljana prema dobrobiti životinja”,

— uzimajući u obzir studiju iz siječnja 2017. pod naslovom „Animal Welfare in the European Union”(Dobrobit životinja u Europskoj uniji), koju je naručio Odbor za predstavke,

— uzimajući u obzir pitanje upućeno Vijeću o globalnoj zabrani ispitivanja na životinjama u kozmetičke svrhe (O-000040/2018 - B8-0017/2018),

— uzimajući u obzir pitanje upućeno Komisiji o globalnoj zabrani ispitivanja na životinje u kozmetičke svrhe (O-000041/2018 - B8-0018/2018),

— uzimajući u obzir Prijedlog rezolucije Odbora za okoliš, javno zdravlje i sigurnost hrane,

— uzimajući u obzir članak 128. stavak 5. i članak 123. stavak 2. Poslovnika,

A. budući da se u Uredbi o kozmetičkim proizvodima utvrđuju uvjeti za stavljanje kozmetičkih proizvoda i sastojaka na tržište u EU-u te je njen cilj uspostava unutarnjeg tržišta za kozmetičke proizvode, uz istovremeno osiguravanje visoke razine zaštite ljudskog zdravlja;

B. budući da se u članku 13. UFEU-a navodi da bi se pri oblikovanju i provedbi politika Unije, a posebno u pogledu njezinog unutarnjeg tržišta, puna pažnja trebala posvetiti zahtjevima za dobrobit životinja jer su životinje čuvstvena bića;

C. budući da su kozmetički proizvodi sastavni dio svakodnevnog života građana EU-a te obuhvaćaju širok raspon proizvoda kao što su šminka, dezodoransi, proizvodi za kupanje, tuširanje, sunčanje, proizvodi za njegu kose, kože i noktiju, proizvodi za brijanje i oralnu higijenu;

D. budući da se EU zalaže za promicanje dobrobiti životinja, pri čemu se štiti zdravlje ljudi i okoliš;

E. budući da se u članku 10. Uredbe o kozmetičkim proizvodima navodi da se mora provesti procjena sigurnosti svakog proizvoda i sastaviti izvješće o sigurnosti kako bi se zajamčila sigurnost kozmetičkih proizvoda;

F. budući da se člankom 11. Uredbe o kozmetičkim proizvodima zahtijeva da se dokumentacija s podacima o proizvodu čuva za svaki proizvod stavljen na tržište i da uključuje podatke o bilo kakvom ispitivanju na životinjama koje je provedeno u vezi s razvojem ili procjenom sigurnosti kozmetičkog proizvoda ili njegovih sastojaka;

G. budući da je ispitivanje gotovih kozmetičkih proizvoda na životinjama u EU-u zabranjeno od rujna 2004., a ispitivanje kozmetičkih sastojaka na životinjama od ožujka 2009. („zabrana ispitivanja”);

H. budući da je stavljanje na tržište gotovih kozmetičkih proizvoda i kozmetičkih sastojaka koji su ispitani na životinjama zabranjeno u EU-u od ožujka 2009., uz iznimku ispitivanja toksičnosti ponovljenih doza, reproduktivne toksičnosti i toksikokinetike; budući da se za te specifične i složene učinke na zdravlje zabrana stavljanja na tržište primjenjuje od ožujka 2013., bez obzira na to postoje li alternativna ispitivanja koja se ne provode na životinjama („zabrana stavljanja na tržište”);

I. budući da se većina sastojaka prisutnih u kozmetičkim proizvodima upotrebljava i u mnogim drugim potrošačkim i industrijskim proizvodima, kao što su farmaceutski proizvodi, deterdženti i druge kemikalije te hrana; budući da postoji mogućnost da su ti proizvodi ispitani na životinjama u skladu s relevantnim pravnim okvirom, kao što je Uredba REACH (3), ako nije postojala alternativa;

J. budući da se prema Posebnom istraživanju Eurobarometra br. 442 iz ožujka 2016. 89 % građana EU-a slaže s tim da bi EU trebao činiti više u pogledu promicanja veće osviještenosti o važnosti dobrobiti životinja na međunarodnoj razini, a 90 % građana EU-a smatra da je važno uspostaviti visoke standarde dobrobiti životinja koji će biti priznati diljem svijeta;

K. budući da Parlament prima brojne predstavke građana koji u skladu sa svojim pravima na temelju članaka 24. i 227. UFEU-a te članka 44. Povelje o temeljnim pravima Europske unije pozivaju na ukidanje ispitivanja na životinjama u Europi i diljem svijeta te na uspostavu međunarodnih standarda za dobrobit životinja;

L. budući da građani traže usvajanje novog zakonodavnog okvira za postupno ukidanje ispitivanja na životinjama;

M. budući da je Sud Europske unije u svojoj presudi od 21. rujna 2016. u predmetu C-592/14 potvrdio da se u Uniji može zabraniti stavljanje na tržište kozmetičkih proizvoda čiji su određeni sastojci ispitani na životinjama izvan Unije kako bi se omogućilo stavljanje tih proizvoda na tržište u trećim zemljama, ako se podaci koji iz tih ispitivanja proizlaze koriste kako bi se dokazala sigurnost spomenutih proizvoda u svrhu njihova stavljanja na tržište Unije;

N. budući da postoje manjkavosti koje omogućuju da se kozmetički proizvodi koji su ispitani na životinjama izvan EU-a stavljaju na tržište EU-a te da se ti proizvodi ponovno ispituju u EU-u uporabom alternativa ispitivanjima na životinjama, što je u suprotnosti s duhom zakonodavstva EU-a;

O. budući da je EU ključni akter u Ujedinjenim narodima; budući da institucije EU-a i države članice moraju i dalje biti predane svjetskom poretku koji se temelji na međunarodnom pravu i multilateralnoj suradnji;

P. budući da bi Europska unija trebala uložiti više napora u promicanje visokih standarda dobrobiti životinja u okviru svojih vanjskih odnosa;

Što nas je naučila povijesna zabrana ispitivanja na životinjama u kozmetičke svrhe u EU-u

1. prima na znanje da Europa ima uspješan i inovativan sektor kozmetičkih proizvoda koji osigurava oko dva milijuna radnih mjesta te predstavlja najveće tržište kozmetičkih proizvoda na svijetu; naglašava da zabrana ispitivanja na životinjama koju provodi EU nije ugrozila razvoj tog sektora;

2. primjećuje da je u Europi stupanj pridržavanja zabrane ispitivanja i zabrane stavljanja na tržište vrlo visok; međutim, naglašava da je manjak potpune i pouzdane dokumentacije s informacijama o kozmetičkim proizvodima koji se uvoze u EU iz trećih zemalja u kojima se ispitivanja na životinjama još uvijek provode, i dalje ozbiljan problem koji treba riješiti kao prioritetno pitanje;

3. smatra da je povijesna zabrana ispitivanja na životinjama u kozmetičke svrhe u EU-u poslala snažnu poruku svijetu o važnosti koju EU pridaje zaštiti životinja te da je uspješno pokazala da je postupno ukidanje ispitivanja na životinjama u kozmetičke svrhe moguće;

4. podsjeća da je u Europi donesena politička odluka da se provede zabrana, bez obzira na potpunu raspoloživost alternativa ispitivanju na životinjama; smatra da europski primjer pokazuje da nedostatak alternativa ispitivanju na životinjama za određene parametre nije argument protiv uvođenja globalne zabrane ispitivanja na životinjama u kozmetičke svrhe;

5. ponavlja da ispitivanja na životinjama u kozmetičke svrhe više ne mogu biti opravdana i poziva javna tijela EU-a i nacionalna javna tijela da pruže potporu javnosti u njenom protivljenju ispitivanjima u kozmetičke svrhe i da podrže napredak inovativnih i humanih metoda ispitivanja;

6. poziva regulatorna tijela i poduzeća da uspostave nadzorni sustav koji će dozvoljavati redovne i neovisne preglede kako bi se osiguralo da dobavljači u tom sektoru poštuju potpunu zabranu;

Učinak zabrane na razvoj alternativnih metoda

7. podsjeća da je zabrana ispitivanja na životinjama dovela do povećanih istraživačkih napora u razvoju alternativnih metoda ispitivanja čiji učinci nadilaze sektor kozmetičkih proizvoda; napominje da je znatan napredak ostvaren u pogledu potvrđivanja i regulatornog prihvaćanja alternativnih metoda;

8. poziva Komisiju, Vijeće i države članice da se pobrinu za to da dovoljna srednjoročna i dugoročna sredstva budu dostupna za brz razvoj, potvrđivanje i uvođenje alternativnih metoda ispitivanja koje bi u potpunosti zamijenile ispitivanja na životinjama za ključne toksikološke parametre, kao što su kancerogenost, toksičnost ponovljenih doza i reproduktivna toksičnost ( 4 )

9. naglašava da je potrebno uložiti napore u kontinuiranu obuku i obrazovanje kako bi se osigurala odgovarajuća upoznatost s alternativama i laboratorijskim postupcima, uključujući i na razini nadležnih tijela;

10. ističe da akademske ustanove imaju važnu ulogu u pogledu promicanja alternativa ispitivanjima na životinjama u znanstvenim disciplinama i u pogledu širenja novih znanja i praksi koje su dostupne, ali nisu uvijek u širokoj upotrebi;

11. ističe da je potrebno djelovati unutar okvira međunarodnih struktura kako bi se ubrzalo potvrđivanje i prihvaćanje alternativnih metoda te kako bi se omogućio prijenos znanja i pružanje financijske potpore trećim zemljama, u kojima znanstvenici možda nisu upoznati s alternativnim metodama, a centri za ispitivanja možda nemaju adekvatnu infrastrukturu za istraživanja;

12. ističe da EU promiče međunarodnu suradnju u pogledu alternativnih metoda u okviru Europskog partnerstva za alternativne pristupe ispitivanju na životinjama (EPAA) i sudjeluje u nizu drugih relevantnih međunarodnih procesa, kao što je Međunarodna suradnja u području propisa za kozmetičke proizvode (ICCR) ili Međunarodna suradnja u području alternativnih ispitnih metoda (ICATM); napominje da je takva suradnja od ključne važnosti;

Međunarodna slika

13. naglašava da Gvatemala, Island, Indija, Izrael, Novi Zeland, Norveška, Srbija, Švicarska i Turska imaju na snazi zabranu ispitivanja na životinjama; napominje da su druge zemlje, kao što su Južna Koreja i Australija, ostvarile znatan napredak prema takvoj zabrani;

14. napominje da, usprkos znatnom zakonodavnom napretku diljem svijeta, oko 80 % svjetskih zemalja i dalje dopušta ispitivanja na životinjama i stavljanje na tržište kozmetičkih proizvoda koji su ispitani na životinjama;

Uvođenje globalne zabrane ispitivanja na životinjama u kozmetičke svrhe

15. poziva da se Uredba o kozmetičkim proizvodima uzme kao model za uvođenje međunarodne zabrane ispitivanja na životinjama u kozmetičke svrhe i zabrane međunarodne trgovine kozmetičkim sastojcima i proizvodima ispitanima na životinjama, te da navedene zabrane stupe na snagu prije 2023.;

16. poziva institucije EU-a da zajamče jednake uvjete za sve proizvode stavljene na tržište EU-a te da osiguraju da nijedan od tih proizvoda nije ispitan na životinjama u trećoj zemlji;

17. poziva predsjednike institucija EU-a da na sastancima sa svojim partnerima, posebno s glavnim tajnikom UN-a, promiču globalnu zabranu ispitivanja u kozmetičke svrhe, zalažu se za nju i olakšaju njezino uvođenje;

18. poziva Komisiju, Vijeće i države članice da se koriste svojim diplomatskim mrežama i da odlučno djeluju u svim pregovorima, bilateralnim ili multilateralnim, kako bi izgradile široku i snažnu koaliciju za potporu globalnoj zabrani ispitivanja na životinjama u kozmetičkoj industriji;

19. poziva Komisiju, Vijeće i države članice da u okviru UN-a olakšaju, promiču i podupiru sklapanje međunarodne konvencije protiv ispitivanja na životinjama u kozmetičke svrhe; traži od institucija EU-a i država članica da se pobrinu za to da se globalna zabrana ispitivanja na životinjama u kozmetičke svrhe uključi kao točka dnevnog reda na sljedećoj sjednici Opće skupštine UN-a;

20. poziva Komisiju da proaktivno surađuje sa svim dionicima, počevši od promotora kampanje za globalno ukidanje ispitivanja na životinjama u kozmetičke svrhe, nevladinih organizacija i predstavnika civilnog društva, u cilju promicanja popratnih događanja na sljedećoj sjednici Opće skupštine UN-a i dijaloga među sudionicima o koristima i prednostima međunarodne konvencije protiv ispitivanja na životinjama u kozmetičke svrhe;

21. poziva Komisiju i Vijeće da se pobrinu za to da zabrana ispitivanja na životinjama u kozmetičke svrhe koju provodi EU ne bude oslabljena bilo kakvim tekućim trgovinskim pregovorima ili pravilima Svjetske trgovinske organizacije; poziva Komisiju da kozmetičke proizvode koji su ispitani na životinjama isključi iz područja primjene svih sporazuma o slobodnoj trgovini koji su već na snazi ili o kojima se trenutačno pregovara;

o

o o

22. nalaže svojem predsjedniku da ovu Rezoluciju proslijedi Vijeću, Komisiji, predsjedniku Europskog vijeća, potpredsjednici Komisije / Visokoj predstavnici Unije za vanjske poslove i sigurnosnu politiku, vladama i parlamentima država članica te glavnom tajniku Ujedinjenih naroda.

(1) SL L 342, 22.12.2009., str. 59.

(2) ECLI:EU:C:2016:703.

(3) SL L 396, 30.12.2006., str. 1.

(4) 1 Znanstveni odbor za zaštitu potrošača, „Notes of Guidance for the Testing of Cosmetic Ingredients and their Safety Evaluation”(Smjernice za ispitivanje kozmetičkih sastojaka i njihovu sigurnosnu evaluaciju), 9. izdanje, SCCS/1564/15.